**UNS DETECTIUS MOLT EFICIENTS**

En un poble de no més de cent habitants hi treballava un detectiu que es deia Dog i tenia un ajudant que es deia Cat. Tenien un cas importantíssim entre mans: Havien de trobar les claus d’una veïna.

Segons el que ella relatava a l’oficina, les havia perdut la setmana anterior i no les trobava enlloc. La pobre volia entrar a casa i no podia, així que va haver d’estar dormint durant uns dies a l’església del poble.

Els detectius enraonaven molt per tal de descobrir com s’havien pogut perdre les claus. Van agafar un clip i van anar a la casa de la veïna. Van ficar el clip pel forat del pany i van poder obrir la porta. La veïna esta molt contenta i en agraïment els va convidar a sopar.

Quan un dels detectius va tirar el tovalló de paper a la brossa, va descobrir que les claus estaven allà. Van cridar la veïna i ella les va agafar i les va netejar. Tots es preguntaven com havien pogut arribar fins allà. La veïna va pagar als detectius i aquests es van acomiadar.

Un diumenge, la veïna va anar a comprar alguna cosa que li faltava a un mercat ambulant. Quan tornava cap a casa i només faltava una illa de cases per arribar-hi, va descobrir que no portava les claus a dins de la bossa de mà. Després va comprovar que tampoc les tenia al pany de la porta.

Així que va tornar a trucar els detectius. Ella va dir que una altra vegada havia perdut les claus i que no eren a la seva bossa de mà i que estava segura que tampoc eren a casa.

De nou els detectius es van dirigir a casa seva i van obrir la porta amb un clip. La veïna estava molt contenta i en agraïment els va convidar a berenar. Després els detectius van buscar per tot arreu per tal de trobar les claus. Després de dues hores, les van trobar a dins d’una peixera.

Els detectius van interrogar el peix i ell va confessar que les havia amagat perquè estava enfadat amb la senyora. Ella mai dedicava ni un minut a estar amb ell i se sentia molt sol. Per això havia fet aquesta entremaliadura.

La senyora va demanar perdó al peix i li va prometre que li compraria una peixera més gran i que la col·locaria al jardí perquè pogués estar en contacte amb les plantes, les papallones, els ocells, etc. També l’animal va dir que mai més tornaria a amagar-li les claus. La senyora va pagar als detectius i així acaba el conte.

**Pseudònim**: Equador

**Nom**: ALISSON AGUILAR CHALAN

**EL GOS I EL NEN**

Hi havia una vegada un gos que passejava solet pels carrers de la ciutat. Estava trist i passava molts perills.

Un dia un nen el va veure i se’l va emportar a casa. Els seus pares no es van enfadar perquè feia temps que desitjaven un gos. Els pares el van banyar bé i el noi li va donar de menjar.

Per la nit va dormir a sobre d’un coixí, al costat del llit del nen. Estava molt feliç perquè ara tenia una família i ja no estava sol. A més estava protegit i ja no tenia por dels gamberros ni dels altres gossos dolents.

En agraïment es va dedicar tota la seva vida a vigilar la casa perquè no entressin a robar els lladres i a fer petits encàrrecs, com per exemple, portar-li les sabatilles al pare.

Tu fes-li bé a un gos i t’ho agrairà tota la vida. Tan de bo que els humans també fóssim així.

**Pseudònim**: Ravenclaw

**Nom**: RHIANE ALESSON OCAMPO

**LES DUES PAPALLONES**

Hi havia una vegada dues papallones marrons que vivien en un bolet gegantí d’un bosc amb la seva família. Eren germanes i, com totes les papallones, anaven de flor en flor libant el nèctar amb les seves trompes.

Un dia pel matí van anar volant al riu. Per allà hi havia molta vegetació, així que volaven entre estams i pistils col·laborant amb la pol·linització.

Resulta que una nena també havia anat al riu. Estava asseguda a sobre d’un soc cantant i teixint un jersei de llana. Quan les papallones van veure aquella peça de vestir tan bonica i plena de colors, van sentir una mica d’enveja. Tan de bo que elles també poguessin fer-se la roba al seu gust! Es van apropar a la noia i li van preguntar què estava fent.

* Estic cosint un jersei per a la meva àvia perquè viu a un lloc on hi fa molt de fred.

Les papallones van estar xerrant amb la jove una bona estona i van escoltar amb atenció com es feia un jersei. Es van acomiadar i van tornar a casa molt contentes.

Després de saludar els seus pares, els hi van preguntar si tenien permís per poder fer-se la roba com la feien els humans. Van conversar durant bastant temps. Hi havia l’inconvenient de la matèria primera: D’on traurien la llana si al bosc no hi havia ovelles?

Finalment van decidir mudar-se a prop d’una prada on pasturaven ovelles. Van preparar totes les seves coses i es van traslladar a una alzina que hi havia en mig del camp.

Allà van viure feliços durant molts anys recollint llana, tenyint-la i teixint jerseis i altres peces de tots els colors. Des d’aquell dia ja no van ser de color marró sinó que van vestir roba de diferents tonalitats. Si et trobes una papallona de color vermell, taronja, blau o multicolor, ja saps perquè és.

**Pseudònim**: Papaia

**Nom**: IVAN BARRIOS JAILITA

**EL PEIX MERAVELLA**

Un dia, en el profund fons oceànic d’una regió anomenada Fantasia, hi vivia un peix molt especial de l’espècie “Arc de Sant Martí”. Era femella i filla única. El seu pare es deia Mandarí i la seva mare, Daurada, i li havien posat de nom “Meravella”.

El seu aspecte era molt interesant: Tenia la pell blanca; les aletes eren platejades; la cua era de color rosa amb metxes vermelles; i els seus ulls eren de color marró castany. Ella era juganera i una mica presumida. Li agradava molt jugar amb el coral i estar amb els cabells deixats.

Però la Meravella volia fer amics i no sabia com perquè els seus pares no la deixaven sortir de casa. Ella se sentia gran i volia conèixer el món.

Un dia va decidir tenir una aventura i es va escapar de casa. En el seu viatge va conèixer una estralla de mar que es deia Estrella. En poc temps es van fer amigues.

Les dues van fer coses molt interessants: Van entrar en coves misterioses, van jugar a amargar-se entre les algues, van divertir-se amb les cloïsses, van menjar krill... S’ho van passar súper bé.

Però va arribar la nit i l’Estrella va tornar al seu cau amb la seva família, i la Meravella es va quedar sola amagada darrere d’un cargol. Va passar molts perills. Per exemple, un cranc li va mossegar la cua, una manta quasi se la menja i va faltar poc perquè li caigués l’ancora d’un vaixell a sobre.

Tremolant de por, va decidir que era millor tornar a casa amb la seva família. Feia temps que els seus també l’estaven cercant. I, gràcies a Déu, es van trobar pel camí. Quan van arribar a casa, la Meravella va relatar la seva aventura i va demanar disculpes. Ara s’havia adonat que, tot i que es sentís gran, encara necessitava dels seus pares. Ells, que eren molt comprensius, la van perdonar.

Des d’aquell dia, tota la família surt més de casa a visitar coses interessants i la Meravella té permís d’anar a visitar la seva amiga.

MORALITAT: Necessitem dels adults encara que ens sentim grans.

**Pseudònim**: Margarida

**Nom**: YLENIA BARUCH BERMÚDEZ

**UN ÓS PANDA QUE NO VOLIA MENJAR BAMBÚ**

Hi havia una vegada un os panda que vivia a la selva amb molts animals.

Era un os panda molt especia perquè no volia menjar bambú com la resta de companys. La seva mare estava molt preocupada i no sabia què fer. Ella insistia molt en que mengés bambú però ell es negava. Tot i això, sí que menjava plantes i fruits del bosc i no es trobava malament i tenia força i agilitat.

La mare es va cansar d’insistir i ja no li deia res. Ara l’os estava més tranquil i tenia la seva dieta particular. En realitat no estava tan malament perquè s’alimentava de tot menys de bambú.

Un dia una amiga d’ell es va posar molt malalta. Ell la va anar a visitar i li va donar moltes plantes de les que ell menjava. En pocs dies es va recuperar i ja podia fer vida normal.

Des d’aquell dia, tots els ossos panda estan d’acord en que no passa res si algú menja de tot tret d’un aliment.

**Pseudònim**: Alemany

**Nom**: HESSEL BUBUD MARIÑAS

**EL LLOP**

En un poble de muntanya hi havia un col·legi on anaven a estudiar trenta-dos nens. Un dia una nena molt petita jugava amb els seus companys al pati.

Aquell dia un llop tenia molta gana i no trobava res pel bosc, així que va decidir apropar-se al poble per si trobava alguna cosa. Quan es va apropar al col·legi, va veure uns nens molt tendres i saborosos i se li va fer la boca aigua.

Va saltar la tanca del pati i va córrer darrere dels infants. Uns es van amagar sota una escala; d’altres, a dins de la casseta; i alguns, al lavabo. La nena va anar corrent a la classe i va avisar a la seva professora. La mestra va trucar a la policia i una patrulla es va presentar en pocs minuts.

Tothom pensava que el dispararien amb les pistoles però no va ser així. Van agafar una xarxa i el van caçar. Després el van ficar al cotxe i se’l van emportar.

Quan un dia els nens del col·legi van visitar el zoo de la ciutat propera, van trobar allà el llop a dins d’una gàbia molt gran amb molt de menjar i totes les comoditats. Es van alegrar molt i van viure sempre feliços.

**Pseudònim**: Fresa

**Nom**: MELANIE CANO RAMÍREZ

**QUE BÉ, UN COBAI!**

Vet aquí que hi havia un cobai que vivia en una botiga.

Un bon dia de Nadal, una mare va donar al seu fill una sorpresa: Li va comprar aquell cobai de l’aparador!

Quan el cobai va arribar a casa, es sentia una mica estressat en veure tota la família del nen i la seva nova llar. Però a poc a poc l’animalet es va anar adaptant a la nova casa i ja no estava tan nerviós. El noi li va posar de nom Lulú.

El noi no parava d’observar tot el seu comportament i les seves reaccions. Va descobrir que el cobai havia escollit la cuina com a lloc preferit per estar-s’hi. A més, era molt golafre i es menjava tot el que el noi li donava: maduixes, pera, poma, enciam, pastanaga, bledes, i pa.

El pare li va comprar una gàbia amb totes les comoditats i li va permetre de viure a la cuina, a sota de la taula. La seva mare li va recordar que tenia l’obligació de netejar la gàbia i banyar el cobai de tant en tan.

Però el nen era molt irresponsable i no es preocupava de la higiene de l’animal ni de la gàbia. Les setmanes passaven i la gàbia d’en Lulú semblava la cort dels porcs i l’animal feia molta pudor.

Un dia l’animal no volia menjar i el van portar al veterinari. El veterinari va dir que en Lulú estava molt malalt i que segurament es moriria, tot per culpa de la brutícia.

El noi sabia que era culpa seva i estava molt trist. Va fer una promesa: Si aconseguia sobreviure, tindria sempre cura de la seva higiene.

Després d’alguns dies, finalment es va recuperar i va tornar a estar sà. Des d’aquell dia, el nen es dedica a netejar la gàbia, a banyar-lo quan toca i a procurar-li tot el que necessita per a la seva salut i benestar.

**Pseudònim**: Yoshi

**Nom**: MARTÍN CARDONA PALACIO

**M’HAN ROBAT!**

Hi havia una vegada un senyor molt ric que anava pel carrer. Va venir un lladre i li va robar la cartera i el mòbil. Però aquell senyor era molt lent i no podia córrer darrere d’ell.

Doncs, com per allà hi vivia un amic seu, va anar a casa seva a demanar ajut. L’amic li va dir que a ell també li acabaven de robar la cartera i el mòbil però que encara que hagués tingut un mòbil tampoc li hauria servit de res perquè no era capaç d’explicar en quin carrer havia passat tot.

Doncs, tots dos van anar caminant a casa d’un tercer amic a explicar-li el seu problema. Aquell altre senyor va trucar a la policia i va dir:

* Policia, han robat als meus amics.

La policia va contestar:

* Digui’m les coordenades del lloc on ha passat.

Ell va consultar un plànol de la ciutat i va indicar exactament on havien succeït els robatoris. La policia es va posar ràpidament en marxa i en pocs minuts van atrapar el delinqüent.

Les coses robades van ser retornades i els tres van celebrar-lo molt contents. A partir d’aquell dia, es van comprometre a intentar aprendre’s els noms del carrers més importants i a saber interpretar plànols.

**Pseudònim**: Herba

**Nom**: JOSUÉ CORTÉS CADIMA

**LES APARENCES ENGANYEN**

Fa molts anys, vivia un cocodril a un riu. Era de color verd, amb escates i amb una boca enorme, com tots els cocodrils. Però aquest tenia un aspecte terrible i donava molta por a tots els altres animals que vivien a la conca. Els peixos, ànecs, tortugues, flamencs, etc. fugien d’ell quan el veien venir.

En tota la seva vida ningú havia gosat de parlar amb ell i, per aquest motiu, ningú el coneixia bé. En realitat ell no era dolent sinó que tenia un cor bo.

Un dia el cocodril va veure com un pardal es va quedar atrapat en un arbre. Tenia la pota encaixada entre dues branquetes i no era capaç d’alliberar-se per sí mateix. El pobre piulava i piulava desconsolat. Sense pensar-s’ho, el cocodril va apropar-se a l’arbre i, amb un fort cop amb la seva enorme cua, va sacsejar l’arbre desfent l’embull que tenia empresonada la seva pota. L’au va poder volar lliurement i va anar directament al llom del seu heroi i li va dir:

* Moltes gràcies per salvar-me. Estic molt agraït.
* Com et dius? -va preguntar el cocodril.
* Em dic Piupiu i a partir d’ara seré el teu amic, si hi estàs d’acord.

El cocodril li va explicar que estava molt sol perquè ningú li dirigia la paraula i que, amb molt de gust, acceptava la seva amistat. A partir d’aquell dia feien moltes activitats junts i s’ajudaven mútuament.

La resta d’animals no entenia com podien conviure pacíficament els dos. Així que van anar a investigar tots junts. Des de certa distància van preguntar al pardal com és que se li havia ocorregut d’ajuntar-se amb aquella bèstia. L’au va contestar que el seu amic era molt bo i que no es mereixia aquell menyspreu. Després d’una llarga conversa, tots van reconèixer que havien estat equivocats i van demanar disculpes. El pardal va suggerir que podrien ser tots amics, i tothom hi va estar d’acord.

A partir d’aquell dia, se’ls veu a tots junts compartint el bell paisatge riberenc.

Moralitat: En ocasions, les aparences enganyen.

**Pseudònim**: Leyla

**Nom**: PAULA CRUZ VILLA

**UN GOS I UN GAT**

Hi havia un gos i un gat que vivien a una granja d’un petit poble. Hi havia més animals, com per exemple, vaques, galls, porcs, cavalls... Però ells sempre es barallaven i sovint molestaven els altres amb les seves discussions i crits.

Un dia el gos perseguia el gat, com de costum. Van passar corrent per on munyien la vaca i van tirar la galleda amb tota la llet. Un altre dia, el gat perseguia el gos al galliner i van trencar més de deu ous. Un altre dia van entrar on vivien els amos i van tirar un gerro xinès molt car.

Tots els animals estaven molt enfadats i també els amos. Així que els van castigar enviant-los al graner i van tancar les portes amb clau. A veure si així aprenien a conviure junts.

Després d’una altra baralla, cadascú plorava a un racó. Quan ja estaven més tranquils, va aparèixer de cop un ratolí petit però molt savi i els hi va donar un consell:

* Us ajudaré perquè crec que teniu un greu problema. Hi esteu d’acord?

Ells van dir que sí poc convençuts. El ratolí va seguir:

* Cada vegada que us baralleu, us fiqueu una pedra a la ronyonera que portareu penjada al coll. Igualment, cada cop que sigueu capaços de passar-lo en pau, us traieu una pedra.

Cada vegada tenien més pedres i no podien caminar perquè anaven arrossegant la cara pel terra. Amb el temps es van adonar que era millor tractar-se bé. Segons passaven els dies, tenien menys pedres. I al final ja no entenien cap.

L’amo va obrir les portes per comprovar si el càstig havia resolt el problema. Va trobar-los jugant la mar de contents i en pau amb la palla. Va pensar que la seva disciplina va solucionar el problema però mai va saber que el mèrit era del ratolí savi, que va idear una bona estratègia.

**Pseudònim**: Neptú

**Nom**: SOPHIE FRANCO AYALA

**AMICS PER SEMPRE**

Fa milers d’anys, quan els dinosaures eren carnívors i herbívors i estaven en temps de conquerir la Terra, hi havia un dinosaure carnívor que es deia Toky i sempre es sentia molt sol. Cada dia preguntava als altres dinosaures carnívors si ell podia ser el seu amic. Però tothom se’n reia d’ell i ningú el volia com amic. En Toky no entenia perquè tothom el rebutjava i se sentia molt trist.

Una tarda mentre passejava pel prat, va veure un dinosaure herbívor que es deia Tuny. Estava bevent aigua al riu. I, com que en aquell temps els dinosaures carnívors i el dinosaures herbívors eren rivals, es va espantar molt. En Tony era bo i tampoc en tenia d’amics.

En el mateix moment que en Tuny estava bevent aigua tranquil·lament, un dinosaure va intentar empènyer-lo i fer-li mal. En Toky va veure tot el que estava passant i va anar corrent a ajudar-lo perquè pensava que seria una bona ocasió per aconseguir un amic. Així que es va posar davant del dinosaure dolent i li va dir:

* No l’empenyis!

I el dinosaure agressor li va respondre:

* I tu com saps el que jo li volia fer?

Mentre discutien, en Tuny intentava saber què estaven dient exactament. Va pensar que els dos carnívors tenien la intenció de llençar-lo al riu, així que va fugir d’allà ràpidament molt atemorit.

En Toky, veient que estava perdent l’oportunitat de guanyar un amic, va córrer darrere d’ell cridant:

* No te’n vagis, que no vull fer-te cap mal! És l’altre dinosaure qui vol atacar-te!

Però no va poder detenir-lo i unes hores després ja era de nit i en Toky estava estirat juntament amb els altres carnívors que dormien. Ell no parava de pensar en el que havia passat i es preguntava si en Tony es trobaria bé.

L’endemà, es van anar despertant tots i va començar una petita baralla entre dos d’ells. Al final tots s’hi van afegir i van acabar lluitant carnívors contra herbívors. En Toky no volia que ningú es barallés però el que menys desitjava és que algú fes mal a en Tuny. Així que va anar a buscar-lo per tot arreu però no va ser capaç de trobar-lo enlloc.

Les hores passaven i sense que ningú s’adonés es va endinsar al bosc. Després d’una estona va sentir que algú demanava ajut. Es va apropar al lloc d’on venien els crits i va veure que en Tuny quasi estava a punt de caure per un precipici i que s’estava agafant a uns matolls. En Toky va rugir amb tota la seva força intentant agafar en Tuny per la cua.

Els altres dinosaures van aparèixer per allà i van veure el que estava passant. És estrany però aquesta vegada van decidir col·laborar tots junts, carnívors i herbívors, per tal de salvar el pobre Tuny. Així que cadascú va agafar-lo per on va poder i el van posar fora de perill.

En Tuny estava molt feliç i emocionat i va agrair a tots pel seu esforç. I en Toky va dir que si no fos per l’ajuda de tots, mai haurien pogut salvar-lo.

En Tuny i en Toky van decidir que a partir d’aquell moment serien els millors amics per sempre i que no existiria rivalitat entre ells.

Els altres dinosaures van rugir d’alegria i entre tots van declarar la pau i l’amistat entre els dinosaures carnívors i els dinosaures herbívors.

I així és com en Toky mai va tornar a sentir-se sol.

Moralitat: No importa que el teu amic sigui diferent.

**Pseudònim**: Gelo

**Nom**: DEREK JARA LIMA

**EL COL·LEGI**

Hi havia una vegada una nena que tenia vuit anys i anava a un col·legi. Al mateix col·legi estudiava la seva germana que era més gran que ella.

Un dia la seva mare va anunciar que les canviaria de col·legi perquè volia que aprenguessin més coses. A la germana petita no li semblava bé la idea perquè a ella li agradava molt el col·legi. Però havia de ser obedient i fer el que la seva mare decidís.

Van venir les vacances de Setmana Santa i la noia pensava què passaria si la canviaven d’escola. Trobaria amigues? Seria simpàtica la professora? Ella, per si de cas, seguia estudiant i feia els deures que li havien demanat.

Un dia la mare va dir que no les canviaria fins que estigués una mica més resolt el tema del coronavirus. Així que van tornar al col·legi després de les festes i no van canviar-se de col·legi.

La nena segueix estudiant molt i és molt treballadora a classe. Pensa que no és culpa d’ella ni de la seva germana el no haver pogut canviar d’escola.

**Pseudònim**: Crisantemo Fresa

**Nom**: JIN XUAN LIN

**NOMÉS DUES EXTREMITATS**

Hi havia una noia que es deia Sofia. Anava amb una cadira de rodes perquè no tenia cames i estudiava al col·legi Urgell.

Al principi no tenia amics perquè tots els demés se’n burlaven d’ella. Això li feia molt de mal. Ella l’únic que volia era passar-s’ho bé però creia que no li queia bé a ningú. Cada vegada que anava al pati, s’estava a un racó contemplant con els nens jugaven a la pilota, saltaven, corrien... Ella no podia fer tot això i es sentia marginada i rara. Els professors la miraven amb llàstima. Ella només desitjava que algú s’apropés i li parlés una mica. Com desitjava ésser normal! Però, què significava “normal”?

Va passar el temps i un dia una noia que es deia Cristina es va apropar a ella i van parlar una estoneta. Al dia següent, igual. I no van trigar a fer-se amigues. I és que la Cristina no podia tolerar la discriminació. Per a ella, tots som iguals: alts i baixos, blanquets i morenets, amb ulleres o sense ulleres, amb cames o sense cames...

La Cristina i la seva nova amiga es passaven la pilota amb les mans, cantaven i inventaven molts jocs divertits. Als companys de la classe els hi va semblar molt estrany que una noia tan popular com la Cristina es fes amiga d’una noia amb una malformació. Però no podien negar que s’ho passaven súper bé i que eren l’admiració de tothom.

Amb el temps, molts es van afegir a la parella i van formar un grup molt maco. Gràcies a la Cristina, la Sofia va poder adaptar-s’hi millor. També va demostrar a tothom que una persona físicament diferent a la majoria, és igual a les persones que tenen quatre extremitats perquè el més important és l’interior de la persona.

Aquesta petita història ens ensenya que ningú és superior a ningú (tret de Déu) i que tothom es mereix el mateix respecte i consideració. El més important és ésser tu mateix.

**Pseudònim**: Flor

**Nom**: CRISTINA MINKOVA OVTCHAROVA

**LA NENA QUE ES VA COMPRAR LA WII U DE NINTENDO**

Hi havia una vegada una noia que es deia keyla. Un dia la seva mare li va dir que comprés un tomàquet, un peix i un enciam. La nena va dir que sí aniria a comprar tot això.

Quan va acabar de fer l’encàrrec, va passar per una botiga on venien jocs de televisió i va veure la Wii U i la Nintendo Switch. Va anar corrent a casa i li va dir a la seva mare que li comprés la Wii U quan tingués nou anys. I la mare li va dir que anés a parlar amb el pare. El pare li va dir que sí i la Keyla es va posar molt contenta.

Uns mesos després li van comprar el que havia demanat.Doncs, la Keyla li va dir a la seva mare que, quan tingués catorze anys, li comprés la Nintendo. La mare li va dir que sí però que la cuidés molt bé perquè anaven a gastar molts diners.

Però la Keyla havia estalviat molts diners i va dir-li a la seva mare que no es preocupés, que ella ajudaria amb la despesa. A la mare li va semblar molt bé la idea i li va dir que, quan arribés el moment li compraria la Nintendo.

**Pseudònim**: Mar

**Nom**: KEYLA PONCE GUERRA

**EL GOS I EL NEN**

Un dia un nen anava passejant pel bosc. S’ho va passar molt bé veient els arbres, els bolets, els conills i els esquirols.

Quan ja estava de tornada, es va trobar amb un gos. Per la forma de caminar, el noi es va adonar que l’animal tenia una pota ferida. Es va posar molt trist i se’l va emportar cap el poble.

A casa, amb ajut dels seus pares, li va guarir la pota desinfectant-li la ferida i posant-li una bena. A més, li va donar de menjar i de veure.

El noi va demanar permís per quedar-se’l i li van dir que sí perquè no tenien cap gos i en necessitaven un. Aquella nit va dormir al bressol del noi de quan era petit però l’endemà li van comprar un cau per a gossos amb totes les comoditats i amb tot el que calia pel seu benestar. També li van posar un nom: Tommy.

En Tommy va viure com un rei des d’aquell dia. Quan el noi sortia de l’escola, la seva mascota anava a esperar-lo a la porta. I sempre que estava en perill, el defensava.

Un dia, per exemple, uns nois grans estaven molestant-lo i el gos va començar a bordar-los amb tanta fúria que se’n van anar corrents.

En una altra ocasió, el nen estava molt malalt i el van haver de dur a l’hospital. Passats tres dies, no millorava i els pares van portar-li el gos amb permís del doctor. El gos va fer-li molta companyia i en poc temps es va recuperar.

I és que en Tommy mai oblidarà aquell dia en que el seu petit amo el va salvar la vida.

**Pseudònim**: Perú

**Nom**: MATEO PORTAL GÁLVEZ

**LES DUES AMIGUES VIATGERES**

Hi havia una vegada dues amigues que es deien Julietta i Gemma. Vivien amb les seves famílies.

Un dia es van anar de viatge a Nova York per tal de participar en un concurs de cuina. Van veure edificis molt alts i van parlar anglès. Però la ciutat era molt gran i es van perdre. Tot i això sabien interpretar plànols i van descobrir com tornar a l’hotel.

L’hotel era gran, tenia piscina i es menjava bé: pollastre, pastissos, fruita, verdura... Hi havia músics, festes, concursos de cuina...

Va arribar el dia del concurs i van preparar arròs amb pollastre. Van guanyar el primer premi i van tornar Barcelona. Les seves amigues les van felicitar i també les seves famílies.

**Pseudònim**: Mart

**Nom**: GEMMA RODRÍGUEZ FERREIRA

**L’EMANUEL NO VOL ESTUDIAR**

Hi havia una vegada un noi que es deia Emanuel i no volia estudiar. Els seus companys es burlaven d’ell perquè no treia bones notes i alguna vegada havia repetit curs. Alguns alumnes li aconsellaven que fos més responsable però ell no volia escoltar-los.

A casa tampoc feia cas als seus pares i cada vegada les notes eren pitjors. La professora també l’animava però ell no li feia cas.

Un dia la seva mare va parlar amb ell una altra vegada, després de veure les notes del segon trimestre. En aquesta ocasió, la mare li va explicar que ella treballava moltes hores i que havia d’aguantar molt a la feina per pagar el lloguer, el menjar i els seus estudis. Amb llàgrimes en els ulls li va implorar que fes la seva part, que era esforçar-se a l’escola.

L’Emanuel va pensar molt durant aquella nit i li va saber greu el patiment de la seva mare. També va recordar que la seva professora deia que ell era un noi intel·ligent i que el professor d’Educació Física sempre l’animava. Durant les vacances de Setmana Santa, va estar enraonant i va decidir que, a partir del primer dia de classe després de festes, començaria a estudiar més.

I així va fer. Repassava a casa per als controls i a classe era molt treballador i participatiu. La professora de seguida va notar en ell un canvi i el va felicitar. Ell va veure bons resultats en algunes proves i es va animar a seguir.

Va acabar el tercer trimestre amb unes notes bastant bones. Tots els companys el van felicitar i també els professors i la seva mare es va sentir orgullós d’ell.

**Pseudònim**: La Sisí

**Nom**: AITOR RODRÍGUEZ TORRES

**ELS DRAGONS I ELS DINOSAURES**

Hi havia una presó gran plena de dinosaures i que estava vigilada per dracs perquè no poguessin fugir d’allà. Un dels dinosaures es deia Blu.

Però els dinosaures tenien un pla per escapar-se. Amb les seves urpes podien cavar al terra un túnel que els conduiria a la llibertat. En un bosc proper hi havia una colla de dinosaures que eren amics seus i que els estaven esperant.

La nit indicada van posar-se a treballar. Un grup foradava; un altre grup recollia la terra; un altre grup vigilava; un altre grup descansava. Tot això ho feien per torns.

Abans que sortís el sol ja havien aconseguit fer una galeria que els va portar a l’altra banda del mur. Els seus amics els van abraçar molt contents.

El cap del grup, va donar una clau a en Blu. Aquest va tornar a la presó i va obrir la porta perquè sortissin la resta de presoners. En pocs minuts la presó va quedar buida.

Quan els dracs van descobrir el forat i que tots el dinosaures havien fugit, van anar volant a buscar-los però mai els van trobar.

El que encara no entenen és com és que van fer aquell enorme forat si tenien una clau per sortir tranquil·lament.

**Pseudònim**: Dinosaure

**Nom**: XAVIER SERQUÉN MOREIRA

**LA SAVIESA DELS AVIS**

Són moltes les tardes que els avis de molts nens recullen els seus nets a la sortida del col·legi. I en Biel és un dels nens que moltes vegades va de la mà dels seus avis per tornar a casa.

En Biel té molta sort perquè té els seus avis i també els seus besavis que tenen cura d’ell, l’estimen i que li donen consells.

Un dia en Biel anava en metro acompanyat de la seva mare i va veure una cosa que no li va agradar gens ni mica. Un noi estava cridant el seu avi i el tractava sense respecte. En Biel es va apropar al noi i li va dir que no fes això, que a les persones majors se les havia de tractar amb respecte i sobretot als nostres avis. Ells es mereixien el nostre amor i consideració i que per res del món havíem de cridar-los.

El nen va dir:

* És que no em sent el que li dic i a més és molt lent!

En Biel li va contestar:

* Això no és excusa per tractar-lo malament. A més, els avis són les persones més sàvies.

Des d’aquell dia en Biel, sempre que pot, diu a tots els nens que estimin els seus avis. Que ells saben molt perquè tenen molta experiència. I que les seves arrugues i cabells blancs signifiquen que han viscut molts anys. I que tot el que fan és perquè volen el millor per a nosaltres.

En Biel està molt conten per tot el que li ensenya la seva besàvia, com a escriure amb lletra lligada i bonica i per tota la roba que li ha confeccionat amb les seves mans. També li fa molt feliç el seu besavi, que li conta les millors històries d’aventures, de grans gestes, de jocs, de les guerres que ha patit el país, de tots els invents que ell ha fet... Tots dos li diuen com ha de comportar-se allà on va i li donen bons consells. I totes aquestes coses li han ensenyat molt. Sempre li diuen:

* No t’aniràs al llit sense aprendre una cosa més.

En Biel sap que tots els seus anys els han fet savis. Ells diuen que es tracta d’experiència i en Biel diu que es tracta de saviesa. El que en Biel té molt clar que ha d’aprofitar cada segon que passi al seu costat.

**Pseudònim**: Fresi

**Nom**: JEREMY SOLIZ CEVALLOS

**L’AVENTURA DE MINECRAFT**

Hola, nois i noies, em dic Steve. Avui anem a viure aventures! Anem a començar de manera creativa. Construirem una casa, una porta...

Agafem obsidiana i fem una estructura de quatre metres de llarg i quatre metres d’amplada. Agafem un encenedor i ho flamegem. Ja tenim un portal fet.

Ara anem al món interior. Oh, tot està ple de flames de foc i de lava de volcà! Millor serà que torni!

Em sembla nois que l’aventura acaba aquí. Steve i Àlex s’acomiaden i fi del conte.

**Pseudònim**: Rey

**Nom**: DAVID EMAUEL STRUNOAE

**UN ALUMNE GANDUL**

Hi havia una vegada un nen de vuit anys que anava al curs de tercer de primària del Col·legi Urgell però no era molt bon estudiant. Cada vegada tenia pitjors notes i no feia cas als seus pares quan li deien que s’havia d’esforçar en aprendre. Moltes vegades la professora li feia preguntes davant de tothom i ell no era capaç de contestar correctament.

Un dia els seus pares van parlar amb ell molt seriosament. Li van treure tots els premis: anar al parc, mirar la tele, jugar amb la “play”... Ell es va posar molt trist però va pensar bastant durant aquella nit. Si volia recuperar totes aquelles coses, havia de canviar el seu comportament.

Així que, durant aquella setmana, va ser molt responsable i va rebre la felicitació de mestres i alumnes. Això li va agradar i va esforçar-se encara més. Van passar dos mesos i van donar les notes trimestrals. No eren unes notes excel·lents però eren molt millor que les anteriors. Al final del curs les seves notes eren bones i els seus pares estaven tan satisfets, que li van tornar tots els seus “privilegis” i a més li van comprar un videojoc i una bici.

Durant l’estiu va combinar l’estudi amb el joc i espera tenir un bon curs de quart.

**Pseudònim**: Perico de los Palotes

**Nom**: SANTIAGO TOVAR VELASCO

**AMONG US**

Hi havia una vegada un “Among us” anomenat Daniel. Era molt intel·ligent i tenia molts amics al Col·legi San Martí.

Un dia al pati de la seva escola, el seu amic Martí s’estava barallant amb una noia que es deia Mònica. Així que Daniel va defensar el seu amic.

Passats uns dies, en Daniel estava jugant amb la pilota tranquil·lament. Però va venir un company que sempre es comportava malament i que es deia Àlex i li va treure la pilota. En Daniel no es va enfadar i simplement va dir:

* Vinga, dona’m la pilota, si us plau!

L’Àlex va contestar:

* No te la penso donar.

Però en Daniel no volia problemes i li va dir:

* D’acord, juga tu amb la pilota, que te la presto. Jo jugaré a una altra cosa.
* De veritat que me la deixes? Estar segur? -va preguntar l’Àlex.
* Sí, sí, tranquil. Pots jugar al que vulguis amb ella. Però has de complir una promesa: No pots comportar-te malament i has de respectar tothom.
* Val, d’acord. A partir d’ara ja no us molestaré més. Ho prometo i sento molt tot el que us he fet patir.

A partir d’aquell dia l’Àlex és més amable amb tothom i tracta de fer amics i no enemics.

Pseudònim: Drac Fosc

Nom: JHONATAN VEIGA GALARZA

**EL NEN AMAGAT**

Hi havia una vegada un nen que estava jugant amb els seus amics a “tocar i parar” al carrer. Se’n va anar molt lluny per amagar-se i després no sabia com tornar al seu barri. Estava molt espantat i va ca començar a plorar.

Els pares estaven molt preocupats i van trucar la policia. Una patrulla va estar cercant-lo per tot arreu durant tot el dia però no el trobaven.

Els pares van preguntar als seus amics si sabien alguna cosa. Ells van explicar que havien estat jugant i que el seu fill havia anar a amagar-se i no havia tornat.

Els pares van recordar que possiblement el seu fill havia anat a una finca que tenien al camp. Era una cabanya amb un petit hort on acostumaven a fer pícnics els caps de setmana.

La policia, juntament amb els pares es van dirigir cap allà ràpidament i el van trobar adormit a dins de la cabana. Els pares van acomiadar-se de la policia molt agraïts. Després van agafar el noi i el van ficar al cotxe. Quan van arribar a casa, el van banyar i li van donar de sopar. Ell va prometre que mai més tornaria a passar.

**Pseudònim**: Júpiter

**Nom**: JOANA YUPARI CAMPERO